CELEX: 22005D0042
Language: el
Date: 2005-03-11 00:00:00
Title: Απόφαση της Μεικτής Επιτροπής του ΕΟX αριθ. 42/2005 της 11 Μαρτίου 2005 για την τροποποίηση του παραρτήματος XIV (Ανταγωνισμός) της συμφωνίας για τον ΕΟΧ

28.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 198/42
            
         
      ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟX αριθ. 42/2005
   της 11 Μαρτίου 2005
   για την τροποποίηση του παραρτήματος XIV (Ανταγωνισμός) της συμφωνίας για τον ΕΟΧ
   Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
   Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
   Εκτιμώντας τα ακόλουθα:
   
               (1)
            
            
               Το παράρτημα XIV της συμφωνίας τροποποιήθηκε με την απόφαση αριθ. 17/2005 της Μεικτής Επιτροπής του ΕΟΧ, της 8 Φεβρουαρίου 2005 (1).
            
         
               (2)
            
            
               Ο κανονισμός (ΕΚ) αριθ. 772/2004 της Επιτροπής, της 27 Απριλίου 2004, για την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών μεταφοράς τεχνολογίας (2), όπως διορθώθηκε με την ΕΕ L 127 της 29.4.2004, σ. 158, πρέπει να ενσωματωθεί στη συμφωνία.
            
         
               (3)
            
            
               Ο κανονισμός (ΕΚ) αριθ. 772/2004 καταργεί τον κανονισμό (ΕΚ) αριθ. 240/96 της Επιτροπής (3), που είναι ενσωματωμένος στη συμφωνία και που πρέπει, συνεπώς, να καταργηθεί δυνάμει της συμφωνίας,
            
         ΑΠΟΦΑΣΙΖΕΙ:
   Άρθρο 1
   Το κείμενο του σημείου 5 [κανονισμός (ΕΟΚ) αριθ. 240/96 της Επιτροπής] του παραρτήματος XIV της συμφωνίας αντικαθίσταται από το ακόλουθο κείμενο:
   «32004 R 0772: Κανονισμός (ΕΚ) αριθ. 772/2004 της Επιτροπής, της 27 Απριλίου 2004, σχετικά με την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών μεταφοράς τεχνολογίας (ΕΕ L 123 της 27.4.2004, σ. 11), όπως διορθώθηκε με την ΕΕ L 127 της 29.4.2004, σ. 158.
   Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:
   
               α)
            
            
               Στο άρθρο 6 παράγραφος 1 προστίθεται μετά τις λέξεις “δυνάμει του άρθρου 29 παράγραφος 1 του κανονισμού (ΕΚ) αριθ. 1/2003 του Συμβουλίου” το ακόλουθο κείμενο: “ή της αντίστοιχης διάταξης του άρθρου 29 παράγραφος 1 του κεφαλαίου ΙΙ του μέρους Ι του πρωτοκόλλου 4 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου.”
            
         
               β)
            
            
               Στο άρθρο 6 παράγραφος 2 προστίθεται μετά τις λέξεις “δυνάμει του άρθρου 29 παράγραφος 2 του κανονισμού (ΕΚ) αριθ. 1/2003 του Συμβουλίου” το ακόλουθο κείμενο: “ή της αντίστοιχης διάταξης του άρθρου 29 παράγραφος 2 του κεφαλαίου ΙΙ του μέρους Ι του πρωτοκόλλου 4 της συμφωνίας μεταξύ των κρατών ΕΖΕΣ για τη σύσταση Εποπτεύουσας Αρχής και Δικαστηρίου.”
            
         
               γ)
            
            
               Στο τέλος του άρθρου 7 προστίθεται το ακόλουθο κείμενο:
               “Δυνάμει των διατάξεων της συμφωνίας μεταξύ των κρατών ΕΖΕΣ σχετικά με τη σύσταση Εποπτεύουσας Αρχής και Δικαστηρίου, η Εποπτεύουσα Αρχή της ΕΖΕΣ δύναται, σε περίπτωση που παράλληλα δίκτυα παρόμοιων συμφωνιών μεταφοράς τεχνολογίας καλύπτουν πάνω από το 50 % της οικείας αγοράς στα κράτη ΕΖΕΣ, να κηρύξει με σύσταση ανεφάρμοστο τον παρόντα κανονισμό στις συμφωνίες μεταφοράς τεχνολογίας που περιέχουν ειδικούς περιορισμούς που αφορούν την υπόψη αγορά.
               Η σύσταση δυνάμει της παραγράφου 1 απευθύνεται στο κράτος ή στα κράτη ΕΖΕΣ όπου υπάρχει η σχετική αγορά. Η Επιτροπή τηρείται ενήμερη σχετικά με την έκδοση της εν λόγω σύστασης.
               Εντός τριών μηνών από την έκδοση της σύστασης δυνάμει της παραγράφου 1, όλα τα κράτη ΕΖΕΣ-παραλήπτες κοινοποιούν στην Εποπτεύουσα Αρχή της ΕΖΕΣ αν αποδέχονται τη σύσταση. Αν η τρίμηνη προθεσμία παρέλθει χωρίς απάντηση, θεωρείται ότι το κράτος ΕΖΕΣ που δεν απάντησε εμπρόθεσμα αποδέχεται τη σύσταση.
               Αν ένα κράτος ΕΖΕΣ-παραλήπτης της σύστασης αποδεχτεί τη σύσταση ή δεν απαντήσει εμπρόθεσμα, αναλαμβάνει τη νομική υποχρέωση βάσει της συμφωνίας να εφαρμόσει τη σύσταση εντός τριών μηνών από την έκδοσή της.
               Αν εντός της τρίμηνης προθεσμίας ένα κράτος ΕΖΕΣ-παραλήπτης κοινοποιήσει στην Εποπτεύουσα Αρχή της ΕΖΕΣ ότι δεν αποδέχεται τη σύστασή της, η Εποπτεύουσα Αρχή της ΕΖΕΣ κοινοποιεί την απάντηση αυτή στην Επιτροπή. Αν η Επιτροπή δεν συμφωνεί με τη θέση του συγκεκριμένου κράτους ΕΖΕΣ, εφαρμόζεται το άρθρο 92 παράγραφος 2 της συμφωνίας.
               Η Εποπτεύουσα Αρχή της ΕΖΕΣ και η Επιτροπή ανταλλάσσουν πληροφορίες και διαβουλεύονται μεταξύ τους σχετικά με την εφαρμογή της παρούσας διάταξης.
               Σε περίπτωση που παράλληλα δίκτυα παρόμοιων συμφωνιών μεταφοράς τεχνολογίας καλύπτουν πάνω από το 50 % της οικείας αγοράς εντός του εδάφους της συμφωνίας για τον ΕΟΧ, οι δύο εποπτεύουσες αρχές δύνανται να αρχίσουν συνεργασία με στόχο τη θέσπιση ξεχωριστών μέτρων. Εφόσον οι δύο εποπτεύουσες αρχές συμφωνήσουν σχετικά με την οικεία αγορά και τη σκοπιμότητα θέσπισης ενός μέτρου δυνάμει της παρούσας διάταξης, η Επιτροπή εκδίδει κανονισμό, που απευθύνεται στα κράτη μέλη της ΕΚ, και η Εποπτεύουσα Αρχή της ΕΖΕΣ σύσταση ανάλογου περιεχομένου προς το κράτος ή τα κράτη ΕΖΕΣ όπου υπάρχει η εν λόγω αγορά.”»
            
         Άρθρο 2
   Τα κείμενα του κανονισμού (ΕΚ) αριθ. 772/2004, όπως αυτός διορθώθηκε από την ΕΕ L 127 της 29.4.2004, σ. 158, στην ισλανδική και νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
   Άρθρο 3
   Η παρούσα απόφαση αρχίζει να ισχύει στις 12 Μαρτίου 2005, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (4), ή την ημερομηνία θέσης σε ισχύ της απόφασης αριθ. 130/2004 της Μεικτής Επιτροπής του ΕΟΧ, της 24 Σεπτεμβρίου 2004, ανάλογα με το ποια ημερομηνία είναι μεταγενέστερη.
   Άρθρο 4
   Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
   
      Βρυξέλλες, 11 Μαρτίου 2005.
      
         
            Για τη Μεικτή Επιτροπή ΕΟΧ
         
         
            Ο Πρόεδρος
         
         Richard WRIGHT
         
      
   
   
      (1)  ΕΕ L 161 της 23.6.2005, σ. 39.
   
      (2)  ΕΕ L 123 της 27.4.2004, σ. 11.
   
      (3)  ΕΕ L 31 της 9.3.1996, σ. 2.
   
      (4)  Δεν αναφέρονται συνταγματικές απαιτήσεις.